laion/Wikipedia-Exotic huggingface dataset:
אהובת המוות

"אהובת המוות" (ברוסית: Любовница смерти) הוא ספר מאת בוריס אקונין המהווה ספר שמיני בסדרת "תיבת פנדורין". העלילה מתרחשת במקביל לאירועי "אהוב המוות". השנה היא 1900. אֶראסְט פֶּטרוֹביץ' פַנדוֹרין, הבלש הרוסי המהולל, יועץ ממלכתי לשעבר וזה כמה שנים אישיות בלתי רצויה במוסקבה, שב לעיר הולדתו והפעם כדי לעמוד על פִּשרהּ של מגפת התאבדויות מסתורית בקרב בוהמיינים רומנטיקנים צעירים בבירתה העתיקה של הקיסרות. הוא מגלה שהחוטים מוליכים אל מועדון משוררים מסתורי, שחבריו סוגדים למוות. במהלך החקירה הוא נלכד ברִשתהּ של צעירה תמימה שהגיעה לעיר הגדולה מהפרובינציה, וחייו נתונים בסכנה. האם יחמוק פנדורין מהגורל שהועידו לו גלגלי הרולטה הרוסית, להביא על עצמו את מותו? הספר מהווה מחווה לסערה של שייקספיר ומועדון המתאבדים של סטיבנסון וליצירות הדֶקָדֶנטיות של אוסקר ויילד, לקלסיקונים כמו א.ס. פושקין ולמשוררים המעודנים של "תור הכסף" הרוסי. במוסקבה נפתח מועדון "אוהבי המוות" — קהילה, שחבריה נוטלים את חייהם מרצונם בזה אחר זה. חברי המועדון מאמינים כי החיים על פני כדור הארץ הם שליחות שנועדה להעניש אותם. על אף שהסבל זמני, אין להפריע לחיים באופן שרירותי, מבלי לראות קודם את סימן המוות. כל אחד מהם שמוצא סימן זה, מיד מתאבד, תוך שהוא מותיר מאחוריו מכתב התאבדות פיוטי. בת הפרברים מאשה מירונובה, מגיעה למוסקבה בעקבות האהוב שלה, כשהיא מקבלת את הזמנתו להצטרף לקהילה החשאית, כעת היא כבר לא מאשה, אלא קולומבינה המסתורית, היא מתחילה להתלבש באופן דקדנטי ולוקחת לעצמה נחש כחיית מחמד. עד מהרה חברי המועדון מצרפים אליהם גם אראסט פנדורין שנחוש בדעתו לשים קץ לסדרת ההתאבדויות. בנוסף אראסט פטרוביץ', שנוטל לעצמו את הכינוי הנסיך גנז'י, מנסה להבין בתוך סבך ההתאבדויות, בעזרתם של כתבים מעיתונים מקומיים, וצוות של הז'נדרמריה. לכל אחד מהם דעה משלו על המתרחש. המצב מסתבך, כשמתרחשת התאבדות אחר התאבדות, וכל אחד מהם אפוף מסתורין... ובמשחק עם המוות לא רבים יוצאים מנצחים... ב. אקונין. אהובת המוות. באתר הוצאת "זכרוב" הטקסט המלא (ברוסית) אהובת המוות באתר "איזה מתח..." אהובת המוות, באתר "אנשי הספר" המדף הז'אנרי: אהובת המוות – בוריס אקונין. השמיני בסדרת תיבת פנדורין אהובת המוות באתר ספרי עליית הגג
לב פולוגייבסקי

לב פולוגייבסקי (ברוסית: Лев Полугаевский ;‏ 20 בנובמבר 1934 – 30 באוגוסט 1995) היה שחמטאי יהודי-סובייטי בדרגת רב-אמן. היה אלוף ברית המועצות בשחמט, והתחרה באליפות העולם בשחמט. שימש בתפקידים בכירים באיגוד השחמט הסובייטי. לב פולוגייבסקי נולד בעיר מוהילב למשפחה יהודית. במהלך מלחמת העולם השנייה עבר עם משפחתו לסמרה. מגיל 7 החל פולוגייבסקי לשחק שחמט. בשנת 1962 הוא זכה במקום השני באליפות ברית המועצות בשחמט. בשנים 1967, 1968 ו-1969 הוא היה אלוף ברית המועצות. בנוסף, הוא זכה להצלחה בתחרויות בינלאומיות רבות. פולוגייבסקי נחשב למומחה בתחום הפתיחות בכלל, ובהגנה סיציליאנית בפרט. פולוגייבסקי כתב ספר ללימוד שחמט. ספרו מ-1977 "ההכנות לרב-אמן" (מעולם לא תורגם לעברית, באנגלית: Grandmaster Preparation) נחשב לקלסיקה בקרב שחקני השחמט ומכיל רבות מהמחשבות ומהתכנונים שלו כאשר הוא בנה את הווריאציה שלו להגנה הסיציליאנית. ספריו ידועים בתשומת לב רבה לפרטים ובניתוחים מדוקדקים של מצבים שונים. עקב כך פעמים רבות הוא התבטא כמי שחש בוז עז לכל ספרי השחמט האחרים, שניצלו לדעתו את העלייה בביקוש ללימוד שחמט לאחר ההצלחה של בובי פישר. פעם התבטא אפילו ש-"תשעים אחוז מהספרות על שחמט היא כזאת שאתה יכול לפתוח אותה ולסגור אותה מיד. לעיתים אפשר למצוא ספרים שנכתבו בחודש, אני אינני אוהב זאת. ספר שחמט צריך להכתב במשך שנתיים לפחות, או לא להכתב כלל." הספרים שכתב הם (באנגלית): Queen's Gambit: Orthodox Defence Grandmaster Preparation Grandmaster Performance Grandmaster Achievement Art of Defence in Chess The Sicilian Labyrinth בין השנים 1968 ל-1984 השתתף לב פולוגייבסקי ב-7 אולימפיאדות שחמט: באוקטובר 1994 נערכה תחרות בבואנוס איירס לציון יום הולדתו השישים של פולוגייבסקי. פולוגייבסקי היה כבר חולה מאוד בשל גידול מוחי כאשר התקיימה התחרות ולכן לא השתתף בה. הוא נפטר מהגידול ב-30 באוגוסט 1995 בעת ניתוח להסרתו בפריז. הוא נטמן בבית הקברות מונפרנאס. האנציקלופדיה לשחמט של גולומבק (1977) (באנגלית), ISBN 0-517-53146-1 מדיה וקבצים בנושא לב פולוגייבסקי בוויקישיתוף לב פולוגייבסקי, באתר צ'סגיימס (באנגלית) ניתוח משחק של פולוגייבסקי ומיכאיל טל מחווה לפולוגייבסקי של האתר the week in chess (באנגלית) מיכאל טל מול לב פולוגייבסקי, 13.1.1959, USSR Championship (1959), Tbilisi URS, rd 3 Hooper, David, 1915-, The Oxford companion to chess, Second edition, Oxford [England]: UK: Oxford University Press Polugaevsky, Lev - Men's Chess Olympiads, באתר OlimpBase
בול שכוב

בול שכוב (תרגום של המונח בצרפתית: Timbre couché) הוא מושג בולאי המתייחס לצמד של בולים המחוברים יחד, כך שבול אחד מוצג במצב אנכי והבול הצמוד אליו מוצג במצב אופקי. המונח "בול שכוב" מגדיר רק את הבול האופקי מבין השניים, אבל במרבית המקרים ניתן לדעת שהבול "שכוב" רק כאשר הוא עדיין מחובר אל הבול האנכי הצמוד אליו. בול שכוב, בדומה לצמד הפוכים או צמד שונים, מגדיר את מצבו של הבול יחסית לבולים השכנים באותו גיליון. מצב של בול שכוב עשוי להיווצר בתוך הגיליון באופן מכוון או עקב תקלה במהלך הדפסת הבול. כאשר מעצבים את גיליון הבולים, משתדלים שירותי הדואר לנצל באופן המיטבי את נייר ההדפסה ולשלב בו כמה שיותר בולים. במיוחד נכונים היו הדברים במהלך המאה ה-19, כאשר תהליכי ההפקה של הבולים היו יקרים מאוד, וכל חיסכון סייע מאוד לכדאיות ההנפקה. דוגמה לעיצוב חסכני שכזה ניתן לראות בהנפקה של בולי נסיכות מולדובה-ולאכיה בשנת 1864. הגיליון עוצב כך שהשורה המרכזית מתוך חמש שורות הבולים בגיליון כללה בולים אופקיים בעוד שיתר השורות כללו בולים אנכיים. כל צמד בולים הכולל בול מן השורה המרכזית יחד עם בול מאחת השורות שלידה מהווה למעשה בול שכוב. בסוג זה של דוגמאות ניתן להתייחס אל הצמדים שנוצרים הן כאל צמד שונים והן כאל בול שכוב. בשנת 1958 הנפיקה ברית המועצות סדרה בת שלושה בולים לכבודו של המלחין פיוטר צ'ייקובסקי ויצירתו המפורסמת אגם הברבורים. שניים מבולי הסדרה הודפסו יחד באותו גיליון, כך שכל חצי גיליון כולל בול אחר. לאורך קו האמצע של הגיליון נוצרו צמדים של בול שכוב (צ'ייקובסקי) ובול אנכי (יצירת הבלט). בול שכוב ניתן למצוא בגיליונות החריגים שהנפיק השירות הבולאי בשנים האחרונות. בפריטים אלו שולבו מספר בולים שונים סביב גיליון אחד, כך שבכל גיליון נוצרו בפינות ארבעה צמדים הכוללים בול שכוב. תקלה מסוג זה היא נדירה למדי, וכדי שהיא תיווצר צריך להתקיים שילוב של שלושה מצבים גם יחד: 1. הגלופה ממנה מודפס גיליון הבולים אינו מיוצר כיחידה אחת שלמה, אלה כאוסף של גלופות בודדות המורכבות יחד לצורך יצירת הגלופה השלמה. 2. הבול מעוצב כריבוע (ולא כמלבן), כך שניתן ל"השכיב" את אחת הגלופות הבודדות על הצד. 3. אחת הגלופות הבודדות אכן הורכבה בטעות באופן לא נכון מבלי שאיש מאנשי הדפוס יבחין בכך. אחת הדוגמאות המפורסמות ביותר לתקלה מסוג זה ארעה בשנת 1859, במהלך הדפסת בולי "מושבות צרפת" הראשונים. בשנה זו החלה צרפת בהנפקת בולים כלליים אשר נועדו לשימוש במושבות של האימפריה הצרפתית אשר לא זכו עדיין להנפקת בולים מיוחדים עבורן. עובד הדפוס הרכיב בטעות את אחת הגלופות הבודדות כשהיא מסובבת על צדה, ויצר מצב בו אחד הבולים בגיליון הוא בול שכוב. בול רגיל מסדרה זו מוערך בקטלוגים בסכום של כ-30 דולרים. צמד הכולל בול שכוב מוערך בסכום של כ-1,000 דולרים. הדוגמה המוקדמת ביותר של בול שכוב בבולאות הרוסית נוצרה בבולים שהונפקו בשנת 1895 במסגרת דואר הזמסטבו של מחוז קולומנה. Kimmerly I. Cute Couché — Weekly Feature #398 מדיה וקבצים בנושא בול שכוב בוויקישיתוף דוגמאות לגיליון שלם של הבולים משנת 1864 ניתן לראות בכתובת הבאה: http://www.romaniastamps.com/sc/molcar/mol3.htm מידע על הגיליון השלם של סדרת מוסיקה ישראלית, באתר התאחדות בולאי ישראל. מידע על הגיליון השלם של סדרת מוזיקה ישראלית, באתר התאחדות בולאי ישראל. מידע על הגיליון השלם של סדרת שירי ילדים, באתר התאחדות בולאי ישראל. מידע על הגיליון השלם של סדרת שירי אהבה, באתר התאחדות בולאי ישראל.
קרחון לקונט

קרחון לֶקוֹנְט (באנגלית: LeConte Glacier) הוא קרחון הממוקם במדינת אלסקה שבארצות הברית. בקרב תושבי המקום נהגה השם – קרחון לֶקוֹנְטִי. אורכו של הקרחון 34 קילומטרים ורוחבו 1.6 קילומטרים. הקרחון זורם מתוך שדה הקרח סטיקיין לכיוון דרום מערב למפרץ לקונט. שמו של הקרחון ניתן לו בשנת 1887 על ידי לוטטנט-קומנדר צ'ארלס מ. תומאס מצי ארצות הברית, על שם הביולוג הקליפורני ג'וזף לקונט. על פי ג'ון מויר, השבט האינדיאני הילידי של האזור – שבט הטלינג'יטס קרא לקרחון "הוטי" – שמה של ציפור מיתולוגית שעל פי אמונתם, הקול שהציפור עשתה בעת שנפנפה בכנפיה היה הרעם. בשל התחממות כדור הארץ, מאז גילוי הקרחון הוא נסוג מרחק של 4 קילומטרים. הקרחון נודע בכך שהוא "יורה" קרחונים לתוך מימי המפרץ מתחת לפני הים, ואלה צפים במפתיע במימי המפרץ. בשל מיקומו (קו רוחב דרומי יחסית) הקרחון הוא אתר תיירות פופולרי. Roman J. MOTYKA, Lewis HUNTER, Keith A. ECHELMEYER, Cathy CONNOR, Submarine melting at the terminus of a temperate tidewater glacier, LeConte Glacier, Alaska, U.S.A., Annals of Glaciology 36 2003, International Glaciological Society מדיה וקבצים בנושא קרחון לקונט בוויקישיתוף קרחון לקונט באתר הסקר הגאולוגי של ארצות הברית תמונות קרחון לקונט תיאור קרחון לקונט מידע על נסיגת הקרחון קרחון לקונט, סרטון באתר יוטיוב – מבט אווירי על קרחון לקונט מידע על הקרחון מקור שמו של הקרחון נסיגת הקרחון
לורין נוסבאום

לורין נוסבאום (בהולנדית: Laureen Nussbaum‏; 3 באוגוסט 1927) היא בלשנית וסופרת יהודייה ילידת גרמניה. לשעבר פרופסור לשפות זרות וספרות באוניברסיטת פורטלנד סטייט. כיום מרצה באופן עצמאי על השואה, ומפורסמת בתור חברת ילדות של אנה פרנק. נוסבאום נולדה בשם הנלורה קליין ב-3 באוגוסט 1927 בפרנקפורט, רפובליקת וויימאר. ב-1936, כשהרדיפות נגד היהודים בגרמניה גברו עברה משפחתה לאמסטרדם שבהולנד. באמסטרדם, התיידדה משפחתה עם משפחת פרנק שאותה הכירה עוד בפרנקפורט. הוריה היו מיודדים עם אוטו ואדית פרנק, והנלורה עצמה הייתה חברה של הבנות מרגוט ואנה. היא חשה קרובה יותר למרגוט, ומאוחר יותר תיארה את אנה כ"קשקשנית איומה". גם לאחר השואה, היא נותרה בקשר עם אוטו פרנק שהיה היחיד מבין משפחת פרנק ששרד. הוא אף שימש כשושבין בחתונתה. ב-1940 נכבשה הולנד בידי הוורמאכט, ויהודי הולנד החלו לחשוש לגורלם. משפחת קליין הצליחה להשיג תעודות מזויפות המזהות אותם כיהודים רק למחצה, ובכך הצליחה להימנע מלבישת טלאי צהוב, ובהמשך גם מהשמדה. משפחת קליין חיה באמסטרדם במשך מלחמת העולם השנייה, ובתקופה זו פגשה הנלורה את בעלה לעתיד רודי נוסבאום. רודי סירב ללבוש טלאי צהוב, ועל כן נאלץ להסתתר אצל איכרים הולנדים ליד אמסטרדם. בהמשך הוא עבר להסתתר אצל משפחת קליין, ונוצרו קשרים בינו לבין הנלורה. ב-1947 הם נישאו, והנלורה אימצה את שם משפחתו. היא ילדה לו שני בנים ובת. ב-1954 היגרה המשפחה לאינדיאנה כדי שרודי יוכל להשלים את לימודי הפוסט-דוקטורט שלו. לאחר שעברה לארצות הברית, היא שינתה את שמה הפרטי מ"הנלורה" ל"לורין". ב-1959 קיבל רודי משרה באוניברסיטת פורטלנד סטייט, והמשפחה עברה לפורטלנד, אורגון. לורין עצמה קיבלה תפקיד במחלקה לספרות זרה, ובהמשך עמדה בראש מחלקת השפה הגרמנית. לאחר שנים רבות של השתלמות היא הפכה לפרופסור באוניברסיטה. היא פרסמה מאמרים רבים, ושלושה ספרים. נוסבאום גם העבירה ביקורת על אוטו על כך שצנזר קטעים מיומנה של אנה פרנק, אך גם שיבחה את היותו הראשון שפרסם מסמך מן השואה. לאחר פרישתה מההוראה והפיכתה לפרופסור אמריטוס, היא מעבירה הרצאות בנושא השואה, אנה פרנק ומלחמת העולם השנייה. בעלה נפטר ב-22 ביולי 2011. Assimilationsproblematik in Georg Hermanns letztem Exilroman Der etruskische Spiegel The Image of Woman in the Work of Bertolt Brecht Verliebt in Holland: ein wichtiges und wechselndes Verhältnis in Georg Hermanns reiferen Jahren מדיה וקבצים בנושא לורין נוסבאום בוויקישיתוף הרצאות מאת נוסבאום: [1] [2] מאמרים וספרים מאת נוסבאום לורין נוסבאום, במסד הנתונים הקולנועיים IMDb (באנגלית)
קטרפילר 432

קטרפילר 432 הוא מחפרון בינוני תוצרת חברת קטרפילר. הדגם הנוכחי שלו הוא ה-CAT 432F2. דגם זה נמכר גם בישראל. מדיה וקבצים בנושא קטרפילר 432 בוויקישיתוף קטרפילר 432F2 באתר טרקטורים וציוד (I.T.E) (זוקו שילובים) עלון מוצר ומפרט טכני של קטרפילר 432F2 באתר טרקטורים וציוד (I.T.E) (זוקו שילובים) הנתונים בטבלה לקוחים מעלון המוצר לגבי הדגם CAT 432F2, ראו קישורים חיצוניים. ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "קטרפילר 432".
HomePod

HomePod הוא רמקול חכם של חברת אפל, שהוכרז לראשונה ב-5 ביוני 2017, בכנס המפתחים העולמי של אפל. במקור, תוכננה השקתו לדצמבר 2017, אך נדחתה לתחילת 2018. ה-HomePod תוכנן לשמש כרמקול חכם המתמקד בשירות המוזיקה Apple Music אך יועד גם לשליטה קולית בבית חכם לאביזרים התומכים ב-HomeKit. ה-HomePod היה זמין לרכישה החל מתחילת המכירה המוקדמת ב-26 בינואר 2018 ועד שהופסקה הפצתו ב-31 במרץ 2021, לטובת גרסתו החדשה והקטנה יותר: HomePod Mini, שהוכרז באוקטובר 2020. בינואר 2023 הוכרז הדור השני של ה-HomePod, ובכך אפל החזירה לשוק את הרמקול החכם שלה בגודלו המקורי, לצד ה-HomePod Mini. ה-HomePod היה זמין לרכישה בשני צבעים: לבן ו"אפור חלל". צורתו גלילית, ובראשו ישנו מסך מגע קטן לשליטה בעוצמת השמע. לרמקול שבעה טוויטרים בבסיסו ווופר בגודל שבעה אינץ' בחלקו העליון. ל-HomePod יש שישה מיקרופונים המשמשים לשליטה קולית ולאופטימיזציה אקוסטית. המכשיר נתמך על ידי iOS ומצויד במעבד Apple A8. הרמקול מצויד בעוזרת הווירטואלית סירי, המשמשת לשליטה על הרמקול ועל מכשירי HomeKit באמצעות פקודות קוליות. ה-HomePod תומך רק במכשירים ומוצרים של אפל, שכוללים את אפל מיוזיק, אייטיונז, פודקאסטים, Beats 1 Radio ו-AirPlay 2. ה-HomePod אינו תומך בטכנולוגיית בלוטות' ולצורך הגדרתו הראשונית נדרש מכשיר iOS 11 או מתקדם יותר. AirPods אפל רמקול מדיה וקבצים בנושא HomePod בוויקישיתוף אתר האינטרנט הרשמי של HomePod HomePod, באתר אפל "בתום איחור סופר אופנתי: אפל תשיק את ה-HomePod ב-9 בפברואר". גיקטיים. 2018-01-23. נבדק ב-2018-07-22. רמקול ה-HomePod החכם של אפל חוזר בגרסה חדשה אחרי 6 שנים, באתר www.gadgety.co.il, ‏2023-01-18
יני ברנדס-ברילסלייפר

מריאן "יני" ברנדס-ברילסלייפר (בהולנדית: Marianne "Janny" Brandes-Brilleslijper‏; 24 באוקטובר 1916 – 15 באוגוסט 2003) הייתה ניצולת שואה הולנדית אשר התפרסמה בתור אחד האנשים האחרונים שראו את אנה פרנק. הייתה אחותה של הזמרת לין ילדתי. ברנדס-ברילסלייפר נולדה בשם מריאן ברילסלייפר, למשפחה יהודית באמסטרדם ב-24 באוקטובר 1916. כינוי החיבה שלה היה "יני". אחותה הגדולה הייתה הזמרת לין ילדתי אשר כונתה "ליינטיה". ב-1939 היא נישאה לקורנליס תוניס "בוב" ברנדס (1912-1998), והוסיפה את שם משפחתו לשם משפחתה. היו להם שני ילדים: רוברט, וליזלוטה דולורס. אחותה נישאה למוזיקאי הגרמני אברהרד רבלינג (גר') לאחר שב-1940 נכבשה הולנד בידי הוורמאכט, החלו יהודי הולנד לחשוש לעורם. יני ואחותה לא הזדהו כיהודיות, ולא ענדו טלאי צהוב. הן הצטרפו יחד עם בעליהן למחתרת ההולנדית, והכינו מחבוא מיוחד בו הסתירו ילדים יהודיים מידי הנאצים. הם גם זייפו תעודות עבור יהודים שניסו להימלט. בקיץ 1944, נחשפה פעילותם בעקבות הלשנה. יני ולינטייה נעצרו ונשלחו למחנה המעבר המשטרתי ליהודים וֶסְטֶרְבּוֹרְק. בני משפחותיהן נאלצו לרדת למסתור עד סוף המלחמה. הן נרשמו כ"פושעים", ונשלחו לצריפי העבודה. בצריפים אלו הן פגשו את האחיות מרגוט ואנה פרנק והתיידדו עמן. לאחר מכן הועברו הן יני וליינטיה, והן מרגוט ואנה לאושוויץ ומשם לברגן-בלזן. על פי עדותה של יני, אנה פחדה מהכינים ששרצו בבגדי האסירים, ותמיד השתדלה לסייע לילדים חלשים ממנה במחנה. במרץ 1945 השתוללה במחנה מגפה קשה של טיפוס הבהרות שלא פסחה על האחיות פרנק. יני ואחותה טיפלו בהן כמיטב יכולתן. על פי עדותן, אנה הייתה, למרות מצבה הקשה, "חברותית ומתוקה" והחליטה להישאר קרוב לאחותה ככל שניתן. מרגוט מתה, ומספר ימים לאחר מכן גם אנה. לאחר ימים מספר חזרו יני וליינטיה לביתן שלהן וראו כי המיטה אותן חלקו האחיות ריקה. ליינטיה כתבה מאוחר יותר: "אני ידעתי מה משמעות הדבר, מאחרי הביתן מצאנו אותה [את אנה] והנחנו את הגוף הרזה בתוך שמיכה ונשאנו אותה אל קבר אחים. זה כל מה שיכולנו לעשות". ב-8 במאי הסתיימה המלחמה, וב-21 במאי הועלה המחנה באש בידי הצבא הבריטי ונמחה מעל פני האדמה. לאחר השחרור, התאחדה יני עם משפחתה. באמצעות הצלב האדום היא איתרה את אוטו פרנק והודיעה לו על מותן של בנותיו. היא הפכה לקומוניסטית ופציפיסטית פעילה. ב-1987 היא התראיינה לסרט התיעודי "שבעת החודשים האחרונים של אנה פרנק" (Laatste Zeven Maanden van Anne Frank). היא התגוררה באמסטרדם עד מותה מאי ספיקת לב ב-15 באוגוסט 2003 בגיל 86. יני ברנדס-ברילסלייפר, באתר "Find a Grave" (באנגלית) יני ברנדס-ברילסלייפר, במסד הנתונים הקולנועיים IMDb (באנגלית) מידע על משפחתה כמו גם על ילדותה, ניתן לראות כאן פעילותם הוכרה על ידי ארגון יד ושם, ורבלינג קיבל את התואר חסיד אומות העולם LIN JALDATI (בהולנדית) Camp nurse, last person to see Anne Frank alive, dies Lin Jaldati "Bergen-Belsen" in Hyman A. Enzer, Sandra Solotaroff-Enzer, eds. Anne Frank. Reflections on Her Life and Legacy. Urbana and Chicago: University of Illinois Press, 2000. ISBN 978-0-252-06823-2. Jannie Brandes-Brilleslijper
מכשפות בחוץ-לארץ

מכשפות בחוץ לארץ ספר מסדרת "עולם הדיסק" רבת המכר של טרי פראצ'ט. הספר השלישי בסדרת המכשפות. מכיל פרודיה על מעשיות (בפרט מעשיות האחים גרים) וטיולים לחוץ לארץ. פרק זה טעון עריכה. אנא תרמו לוויקיפדיה ועזרו לערוך אותו. הסיבה היא: בדיקת אמיתות הפרטים. לאחר מותה של המכשפה דיזדרטה, שתפקדה גם כפיה טובה, מועבר שרביט הקסמים שלה למאגרט שן-שום, דבר שהופך אותה לפיה טובה של בחורה צעירה בשם אמבראלה. בגלל שדיזדרטה לא השאירה הוראות הפעלה לשרביט, מאגרט מצליחה בעיקר רק להפוך דברים לדלעת. למרות חוסר ניסיונה, מאגרט נאלצת למלא את הבטחת דיזדרטה לאמבראלה - שהיא לא תחותן עם הדוכס של העיר גנואה. מאגרט מחליטה לנסוע לעיר גנואה, ביחד עם המכשפות הזקנות סבתא רוח-שעווה ונני אוג. מסען רצוף הרפתקאות ושלל חוויות המזכירות אגדות וסיפורים ידועים, והוא משמש פרודיה לחלקן. לאחר הגעתן לגנואה מאגרט מגלה שלאמבראלה יש שתי פיות טובות - השנייה היא לילי, שלא מחבבת את מאגרט. מתברר שלילי, שהיא בעצמה מכשפה, הקשתה על מסען של המכשפות לגנואה, והיא זאת שגרמה להרפתקאות המוזרות בדרכן. מתברר גם שלילי מנסה לשדך את אמבראלה לדוכס, ושהיא מנסה ליצור בגנואה תרחיש דומה לתרחיש בסינדרלה. המכשפות, שתופסות את מקומה של אמבראלה בנשף מסכות, מתגלות ומושלכות לצינוק, ומאוחר יותר משוחררות על ידי אמבראלה. ריכוז גבוה של כשף שובר קסם שהופעל על הדוכס, והוא חוזר לצורתו הטבעית - צפרדע. לילי, שרואה שתוכניתה נכשלה, מנסה לברוח אך לבסוף סבתא רוחשעווה מצליחה להביס ולכלוא אותה בתוך מראה. מתגלה ששמה הוא "לילי רוחשעווה" ושהיא אחותה של סבתא רוחשעווה. אמבראלה מתבשרת כי מכיוון שהדוכס נהפך לצפרדע, ומכיוון שהיא בתו של הברון, השליט הקודם של גנואה, היא עכשיו שולטת על העיר. פעולתה הראשונה בתפקיד היא לבטל את כל הנשפים, שאותם היא מתעבת. לבסוף שלוש המכשפות חוזרות לביתן, אך בדרך הארוכה יותר, מכיוון שבה נמצא פיל אותו הן רוצות לראות. מכשפות בחוץ-לארץ, באתר OCLC (באנגלית) ערך זה הוא קצרמר בנושא ספרות. אתם מוזמנים לתרום לוויקיפדיה ולהרחיב אותו.
ככה מפנקים

ככה מפנקים הוא אלבום הבכורה של להקת הרוק הישראלית "אינפקציה", שיצא בשנת 2000. האלבום הופק מוזיקלית על ידי הלהקה במשותף עם אלי לולאי וברוך בן יצחק מלהקת "רוקפור". חלק משירי האלבום משלבים את צליל המטאל הרועש עם רוח השטות האופיינית ללהקה, המתבטאת, בין היתר, בשיר "בקבוק עלי" שהוא פארודיה על השיר המזרחי "בסבוסה" של שריף ילד הפלא הדרוזי. כמה משירי האלבום עוסקים במציאות קשה או נושאים פרובוקטיביים (ילד מוכה, צעירה שמנסה להתאבד, גילוי עריות, נקרופיליה, ילד הסובל מהצקות בבית הספר) בצורה מעט הומוריסטית וקלילה, חלקם מתאפיינים בסגנון מוזיקלי רגוע או עליז באופן שסותר את נושאי השירים. גם השיר "זכוכיות" הנשמע כמו בלדת אהבה הוא למעשה שיר שבו מישהו מתאר, כבמכתב אהבה לאהובתו, כיצד הוא רוצה להרוג אותה. ב-13 בינואר 2000 חתמה אינפקציה על הסכם הפצה בלעדי עם חברת MCI תקליטים בע"מ, להפצת הדיסק, שהוקלט על ידי הלהקה. MCI רצתה לנכות את עלויות המימון של העותקים מהחלק של הלהקה ברווחים, ואילו הלהקה טענה שיש לנכות את העלויות מההכנסות הכוללות, כלומר - גם מחלקה של החברה. הסכסוך הוכרע משפטית לטובת הלהקה. חברת MCI התפרקה מאוחר יותר. ככה מפנקים (2:53) מסעדות דגים (2:54) אציטון (3:13) אלטעזאכן (1:28) ורד (2:50) בקבוק עלי (2:23) שוקי (3:17) זכוכיות (4:17) פתח תקווה (3:35) טניס (2:23) נקרופיל (2:37) הברוך של סלקום (סלט של כרוב) (2:58) שם השיר מתייחס לתקלת רשת ממושכת שהייתה לסלקום. באמצע השיר יש רפרנס מוזיקלי לשיר "טוטו כדורגל" של צמד דרום. פירמידות (10:04) (קטע אינסטרומנטלי) קרובים קרובים (נסתר, 3:58) גיא בן שטרית - שירה וגיטרה ליווי ירון שראל - גיטרה בס ניר טרטר - שירה וקלידים רן יורגנסון - תופים גיא שמי - גיטרה מובילה יעל קראוס - שירה ב"קרובים קרובים" מידע על האלבום ככה מפנקים באתר MusicBrainz האלבום ככה מפנקים באתר Discogs עמוד האלבום באתר מומה ביקורת על ככה מפנקים, באתר השרת העיוור (עותק שמור) ככה מפנקים במצעד האלבומים האלטרנטיביים הישראליים הגדולים של כאן 88
רוברט אמס

רוברט אמס (באנגלית: Robert Emms; נולד ב-20 במאי 1986) הוא שחקן תיאטרון, קולנוע וטלוויזיה אנגלי. אמס נולד בשם רוברט ג'יימס מקפרסון בהורלי שבמחוז סארי באנגליה. הוא למד בבית הספר אוקווד בהורלי. בשנים 2002 עד 2004 למד משחק בבית הספר The BRIT School for Performing Arts and Technology, ומ-2004 עד 2007 למד באקדמיה למוזיקה ולאמנויות הדרמה של לונדון (LAMDA). במרץ 2009 שיחק אמס בתפקיד ראשי בדמות אלברט בהפקה של התיאטרון המלכותי הלאומי של המחזה "סוס מלחמה". סטיבן ספילברג שראה אותו מופיע בהצגה בתיאטרון לונדון החדש, ליהק אותו לתפקיד דייוויד ליונס בעיבוד הקולנועי של המחזה. ביוני 2011 נבחר אמס ל"כוכב המחר" של המגזין "Screen International". עוד בקולנוע הופיע אמס בסרט "קיק אס 2" לצדו של ג'ים קארי. הוא שיחק בתפקיד ריק "ברוקן" באקלי" בסרט "Broken" בבימויו של רופוס נוריס ובהפקת BBC films. בסרט "Anonymous" גילם אמס את המחזאי האליזבתני תומאס דקר. הוא שיחק בסרטו של טרסם סינג, עיבוד ל"שלגיה" של האחים גרים, בשם "מראה מראה: הסיפור האמיתי" בכיכובה של ג'וליה רוברטס. ב-2010 הופיע בסרט "The Arbor" שהיה מועמד לפרס באפט"א. ב-2017 גילם את ויטאס גרולאטיס בסרט "Borg/McEnroe" לצדו של שיה לה-באף. תפקידיו הבולטים בטלוויזיה כוללים את הסדרה "עמק האושר" של סאלי ויינרייט, "The Street" מאת ג'ימי מקגאוורן, ובפרק בסדרה "סקוט וביילי". ב-2015 שיחק אמס בתפקיד סימטי, הנכד האמן של פטוניה האו, במיני-סדרה של ה-BBC "קפיטל" המבוססת על רומן באותו שם מאת ג'ון לנקסטר. Capital"| ב-2017 גילם את דמות של ג'ון ג'ררד במיני-סדרה "להרוג את המלך" לצדם של קיט הרינגטון וליב טיילר. בין השנים 2013 ל-2015 שיחק בתפקיד ראשי בדמות פיתגורס בסדרה "אטלנטיס" של ה-BBC. ב-2018 שיחק בעולם היורה: נפילת הממלכה את ג'ק, מפעיל טכני של מחשבים הנראה בתחילת הסרט. רוברט אמס, במסד הנתונים הקולנועיים IMDb (באנגלית) הדף של רוברט אמס באתר Curtis Brown War Horse film star Robert Emms tells of failed audition 'fate' "Robert Emms". LAMDA. אורכב מ-המקור ב-2018-03-02. נבדק ב-2018-03-02. "War Horse — new cast announced". Indie London. נבדק ב-2011-07-06. "Half the cast to change in War Horse!". London Theatre. 2009-09-10. נבדק ב-2011-07-01. "War Horse: A Man's Play". Blokely. 2010-12-03. אורכב מ-המקור ב-2012-07-23. נבדק ב-2011-07-01. "Screen unveils 2011 Stars of Tomorrow". Screen Daily. 2011-06-30. נבדק ב-2011-07-01. ‘Kick-Ass 2’ Set for Summer 2013; Robert Emms and Morris Chestnut Join Cast Broken Sukhdev Sandhu, ‏The Arbor, review, The Telegraph, 21 October 2010 Shia LaBeouf-starrer 'Borg/McEnroe' begins shoot Michael Hogan, ‏Happy Valley, review: did Daryl's mum turn the gun on herself? Plus ten more talking points, The Telegraph, 9 March 2016 Heminsley, Alexandra (2011-07-07). "Have you been watching ... Scott & Bailey?". The Guardian. נבדק ב-2011-07-06. "BBC One: Capital". BBC Online. נבדק ב-24 בנובמבר 2015. {{cite web}}: (עזרה) Cast announced for BBC One's Atlantis
פייר אוריולה

פייר דויד אוריולה גריגה (באנגלית: Pierre David Oriola Garriga; נולד ב-25 בספטמבר 1992 בלרידה, ספרד) הוא כדורסלן ספרדי, המשחק בעמדות הפאוור פורוורד והסנטר בקבוצת ברצלונה מליגת העל הספרדית והיורוליג, וכן בנבחרת ספרד. אוריולה החל לשחק באופן מקצועני בהיותו בן 18, בקבוצת באסקט מנסרה מארץ הולדתו, ושיחק שם מ-2010 עד 2012. בעונתו השנייה בקבוצה הועבר בהשאלה לקבוצת סנט ניקולאו מליגת הכדורסל הרביעית (Liga EBA). אחרי שתי עונות במנרסה עבר אוריולה למועדון הספרדי פורסה לרידה שם שיחק במשך עונה אחת. בעונת 2013-2014 חתם במועדון הכדורסל פניאס הואסקה. שנת 2014 הייתה שנת פריצה עבורו, כאשר חתם לשנתיים בקבוצת הכדורסל סביליה, שהשתתפה בטורניר הכדורסל האירופי, יורוקאפ. בעונת 2016/2017 עבר לשחק בקבוצת ולנסיה עמה זכה באליפות ליגת העל הספרדית. אחרי שתי עונות בוולנסיה עבר למועדון הספרדי המוביל ברצלונה, בו חתם על חוזה לארבע עונות לאחר שנרכש בסכום של מיליון אירו. אוריולה משתתף במשחקי נבחרת ספרד בכדורסל. במוקדמות יורובאסקט 2017 זכה עם נבחרתו במדליית ארד. מדיה וקבצים בנושא פייר אוריולה בוויקישיתוף פרופיל, באתר eurobasket פרופיל, באתר פיב"א פרופיל, באתר ליגת העל הספרדית בכדורסל (בספרדית) פרופיל שחקן באתר היורוליג (באנגלית) פרופיל שחקן באתר פיב"א (באנגלית)
אנריקה מקינג

אנריקה מקינג (בפורטוגזית: Henrique Mecking ;‏ נולד ב-23 בינואר 1952 בסנטה קורז דה סול) הוא שחמטאי ברזילאי בדרגת רב אמן. היה בין השחמטאים החזקים בעולם בשנות ה-70 של המאה ה-20. אנריקה מקינג זכה באליפות ברזיל בגיל 13, ושיחזר הישג זה בשנת 1967. הוא קיבל דרגת רב אמן בשנת 1972. בשנת 1977 הוא הגיע למד כושר 2635, אז שלישי בעולם. במחצית השנייה של שנות ה-70 של המאה ה-20 הוא העפיל פעמיים לפלייאוף של תחרות המועמדים להיפגש עם אלוף העולם. הקריירה המוצלחת שלו נפסקה עקב מחלה קשה. רק בשנת 1991 התאפשר לו לחזור להשתתף בתחרויות. למרות ההצלחות לא הצליח לחזור ליכולתו בשנות ה-70 של המאה ה-20. בין השנים 1968 ל-2004 השתתף אנריקה מקינג ב-4 אולימפיאדות שחמט: מדיה וקבצים בנושא אנריקה מקינג בוויקישיתוף אנריקה מקינג, ברשת החברתית פייסבוק אנריקה מקינג, ברשת החברתית אקס (טוויטר) אנריקה מקינג, באתר צ'סגיימס (באנגלית) אנריקה מקינג, באתר פיד"ה (באנגלית) כרטיס באתר פיד"ה (באנגלית) Mecking, Henrique - Men's Chess Olympiads, באתר אולימפבייס (באנגלית) ערך זה הוא קצרמר בנושא שחמטאים. אתם מוזמנים לתרום לוויקיפדיה ולהרחיב אותו.